钦定古今图书集成/明伦汇编/氏族典/第232卷 > 杨涟
## 钦定古今图书集成/明伦汇编/氏族典/第232卷 > 杨涟

按《明外史杨涟传》：“涟字文孺，应山人。为人磊落负奇
节。万历三十五年成进士，除常熟知县，举廉吏，擢户
科给事中，转兵科右。神宗崩，光宗嗣位，越四日不豫，
中官崔文昇投以利剂。帝疾甚，涟遂劾崔文昇用药
无状，帝遂逐文昇。涟预顾命，感激誓以死报。九月乙
亥朔，帝崩，至熹宗即位凡六日。涟定宫府危疑，须发
尽白。”迁兵科都给事中。御史贾继春及其党忌涟。
涟结王安图封拜，涟不胜愤，抗疏乞归。天启二年起
礼科都给事中，旋擢太常少卿。明年拜左佥都御史。
又明年，进左副都御史。魏忠贤用事，群小附之，涟益
与赵南星、左光斗、魏大中辈植善类，抑憸邪。忠贤及
其党衔刺骨，遂兴汪文言狱。其年六月，涟抗疏力攻
忠贤，列其二十四大罪。自是忠贤日谋杀涟。至十月，
吏部尚书赵南星既逐，廷推代者，涟注籍不与。忠贤
矫旨责涟大不敬，无人臣礼，削籍。忠贤憾不已，再兴
汪文言狱，将罗织杀涟。五年，其党徐大化劾涟、光斗
党同伐异，招权纳贿，命逮文言鞫之。许显纯严鞫文
言，使引涟。文言大呼曰：“世岂有贪赃杨大洪哉！”至死
不承。大洪者，涟别字也。显纯乃自为狱词，坐涟赃二
万，遂逮涟下诏狱。显纯酷法拷讯，体无完肤。其年七
月，遂于夜中毙之。崇祯初，谥《忠烈》。